### 9.      Beslutning vedrørende prioriterig af entreprenørområdets opgaver i spidsbelastningsperioder

**Åbent**

Sagsnr.: 326-2018-9456        J.nr.: 04.01.00           Dokumentnr.:
326-2018-75001

**Sagstype**

Beslutning.

**Resume og sagens baggrund**

Teknik- og Miljøudvalget har tidligere udtrykt en
opmærksomhed i relation til udførelsen af den grønne pleje på kommunens arealer
i forbindelse med spidsbelastningsperioder - for eksempel i højsæsonen, ved
arrangementer og perioder med kraftig vækst. På den baggrund gives en orientering
om organiseringen af arbejdsopgaverne inden for den grønne pleje.

**Indstillinger**

Chefen for Vej, Ejendom og Affald indstiller, at opgaverne i
den grønne pleje på entreprenørområdet prioriteres således, at bymidter, bynære
områder, meget besøgte områder samt områder med større arrangementer
prioriteres højest.

**Behandling**

Teknik- og Miljøudvalget.

**Sagsfremstilling**

På entreprenørområdet er arbejdsopgaverne inden for den
grønne pleje på kommunens arealer forsøgt organiseret med henblik på at give
den størst mulige robusthed i relation til, at området som udgangspunkt vil
kunne håndtere dels den ordinære daglige opgaveløsning og dels den
ekstraordinære grønne pleje, som der kan forekomme i spidsbelastningsperioder -
for eksempel i perioder med kraftig vækst og ved for eksempel større
arrangementer i kommunen.

I vækstsæsonen 2017 var der i Kalundborg by perioder, hvor
kvaliteten af den grønne pleje ikke overholdt de gældende kvalitetsstandarder.
Årsagen var primært kraftig vækst, flere større arrangementer og til dels
manglende opfølgning og kvalitetssikring.

Fra den kommende sæson ændres væsentligt i planlægning og
opfølgning på de grønne opgaver. Der er planlagt ugentlige tavlemøder, hvor der
i fællesskab følges op på plejen, hvor udfordringer i forhold til vejrlig
drøftes, hvor nødvendige rokeringer aftales, hvor der foretages koordinering i
relation til kommende arrangementer, og hvor der foretages faglig sparring i
forhold til opgaveløsningen.

Dette skulle gerne resultere i hurtigere respons på
eventuelle afvigelser og akut opståede udfordringer, større fælles forståelse
for hvilke opgaver, der er vigtigst i øjeblikket, samt en god faglig dialog
omkring standarder og fælles mål.

Der kan dog på trods af dette opstå situationer, hvor ikke
alle opgaver kan nås, og hvor det kan være nødvendigt at foretage en
prioritering. Det kan for eksempel være i spidsbelastningsperioder kraftig
vækst, større arrangementer eller lignende. Det foreslås derfor, at der på
forhånd fastlægges en prioritering af opgaverne på entreprenørområdet.

Det foreslås, at opgaverne i spidsbelastningsperioder kan prioriteres
og omfordeles således, at bymidter, bynære områder, meget besøgte områder samt
områder med større arrangementer prioriteres højest.

Konsekvensen vil være at der i kortere perioder, på mindre
besøgte områder, vil kunne forekomme elementer der ikke overholder
kvalitetsstandarderne.

Organiseringen af den grønne pleje er beskrevet i Bilag 1.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Organisering af grøn pleje med videre på entreprenørområdet | 326-2018-81362 |